Solidariteit verwelkom bekendstelling van die Mynbouhandves - Solidariteit WêreldSolidariteit Wêreld
Tuis › Nuuskantoor › Solidariteit verwelkom bekendstelling van die Mynbouhandves
Solidariteit verwelkom bekendstelling van die Mynbouhandves
Solidariteit verwelkom die nuwe Mynbouhandves wat uiteindelik vandag deur Gwede Mantashe, minister van minerale hulpbronne bekend gestel is na drie jaar van onsekerheid oor wat die inhoud sou behels.
Volgens Gideon du Plessis, hoofsekretaris van Solidariteit, sal die inhoud van die Mynbouhandves nie by almal byval vind nie en Solidariteit is self ongemaklik met sekere klousules, maar die finale weergawe is ʼn groot verbetering op die oorspronklike Zwane-weergawe. Alle mynbourolspelers het sedert Maart vanjaar ná Gwede Mantashe se aanstelling ruim geleentheid gehad om insette te lewer in die handves en die gee-en-neem-beginsel het tydens die onderhandelinge gegeld.
“Solidariteit is dankbaar dat wit vroue weer ingesluit is in die definisie van ‘voorheen benadeelde Suid-Afrikaners’ en dat die werknemeraandeelhouerskema nierassig van aard is. Die bevordering van nierassigheid word juis as een van die doelwitte van die handves gestel. Dit is juis laasgenoemde aspek wat Sasol se Khanyisa-skema, wat op ras gegrond is, soos ʼn seer duim laat uitstaan in ʼn tyd waarin nierassigheid juis bevorder moet word,” het Du Plessis benadruk. Solidariteit is ook dankbaar dat van die klousules wat bykomende druk met betrekking tot koste op maatskappye sou plaas, versag is, want uiteindelik sou mynmaatskappye van die kostes van werkers moes verhaal wat gevolglik laer loonverhogings sou aanbied, of werkers sou aflê.
“Solidariteit is teleurgesteld dat die klousule wat voorsiening maak vir werkerverteenwoordiging op maatskappyrade ter elfder ure verwyder is, maar so was die onderhandelinge ʼn gee-en-neem-proses. Vakbonde sal wel sorg dat werkers se stem in die praktyk gehoor word,” het Du Plessis beklemtoon.
“Die finale handves het balanseerwerk geverg om verskeie belange te akkommodeer en die belangrikste is nou dat alle rolspelers dié aspekte in die handves waaroor daar ʼn positiewe gevoel is, omarm en uitbou, en dié aspekte waaroor ʼn negatiewe gevoel bestaan, te bestuur en te poog om dit in belang van die mynbougemeenskap en Suid-Afrika in die geheel te laat werk. Dit is ook belangrik dat kennis geneem word van die oorgangsklousules wat ruim tyd toelaat vir die voldoening aan meeste handvesvereistes en sekere sleutelvereistes eers in werking tree met die aansoek om ʼn nuwe mynlisensie. Daar moet ook begryp word dat dit een van die handves se onderliggende doelwitte is om stabiliteit in en om myne te bewerkstellig en daarvoor word ongelukkig ʼn prys betaal. Daarom is die voorgestelde gemeenskapsprojekte belangrik, want ʼn beleggersvriendelike handves beteken niks as vervreemde en ongelukkige myngemeenskappe dreig om mynproduksie te halt nie. Hopelik kan gesonde arbeidsverhoudinge – omdat werknemers nou werklike aandeelhouers word – en ʼn afname in gemeenskapsprotesaksie die positiewe gevolge vir die sektor wees,” het Du Plessis gesê.
“Laastens wil Solidariteit die departement van minerale hulpbronne, en minister Gwede Mantashe en die onderhandelingsfasiliteerder, Mosa Mabuza, in die besonder loof vir die wyse waarop hulle die moeilike proses bestuur het,” het Du Plessis afgesluit.